**20 éves a CEEPUS program**

**70 000 ösztöndíjhónap, 45 000 egyéni pályázó, 816 résztvevő egyetemi vagy főiskolai tanszék, 16 ország – ez a december 8-án pont húsz éve elindított Közép-Európai Felsőoktatási Csereprogram mérlege. Ez idő alatt az eredetileg öt országgal indult CEEPUS kétségtelenül a legsikeresebb regionális felsőoktatási mobilitási programmá nőtte ki magát.**

Az évforduló alkalmából a Tempus Közalapítvány december 5-én ünnepséget szervezett. Az eseményen Gálffy Kolos, az Emberi Erőforrások Minisztériuma Oktatási Nemzetközi Főosztály vezetője hangsúlyozta a program jelentőségét a közép-kelet-európai regionális felsőoktatási együttműködésben.

A CEEPUS(Central European Exchange Programmefor University Studies) oktatói és hallgatói mobilitások lebonyolítását, nyelvi- és szakmai kurzusok, nyári egyetemek, valamint hallgatói kirándulások szervezését, hosszú távú szakmai együttműködések kialakulását támogatja.Nem kétoldalú megállapodásokon alapszik, hanem hálózatokon, ily módon összetett kapcsolatrendszereket alakítva ki, sok esetben nem csupán az oktatás szférájával, hanem cégekkel, kutatóintézetekkel, önkormányzatokkal, civil szervezetekkel is.

A CEEPUS 2005-ben indult második szakaszától kezdve a program kiemelt figyelmet fordít a nemzetközi közös képzésekre, a 2011-től napjainkig is tartó harmadik szakasz pedig a közös doktori képzések jelentőségét emeli ki, így nyújtva lehetőséget a részvevők számára a kredit-mobilitáson túl a nemzetközi kutatási programokba való bekapcsolódásra is.

Magyarország a program révén főleg a szomszédos országokkal, Ausztriával, Csehországgal, Lengyelországgal, Romániával és Szlovákiával mélyítette el kapcsolatait, miután a Magyarországot érintő mobilitás közel háromnegyede ebben a régióban történt. A magyar koordinálású hálózatok egyedülálló módon összesen hét alkalommal nyerték el a kiválóságot jelző CEEPUS Miniszteri Díjat.

A program jelenleg a harmadik szakaszában tart és az alábbi tizenhat ország felsőoktatási intézményeit foglalja magába: Albánia, Ausztria, Bosznia-Hercegovina, Bulgária, Csehország, Horvátország, Koszovó, Lengyelország, Macedónia, Magyarország, Moldova, Montenegró, Románia, Szerbia, Szlovákia és Szlovénia.

A Tempus Közalapítvány a program kezdete óta nemzeti irodaként vesz részt a program hazai koordinálásban. További információ: [www.tka.hu](http://www.tka.hu)